‘‘በህወሃት አገዛዝ የትግራይ ህዝብ አማራጭ የፖለቲካ ሃሳብ እንዳያንጸባርቅ ተደርጓል’’አቶ ነቢዩ ስሁል ሚካኤል  የትግራይ ብልጽግና ፓርቲ የጽሕፈት ቤት ኃላፊ
አዲስ አበባ፦ ”በህዝባዊ ወያኔ ሃርነት ትግራይ (ህወሃት) አገዛዝ የተነሳ የትግራይ ህዝብ አማራጭ የፖለቲካ ሃሳብ እንዳያንጸባርቅ ተደርጓል” ሲል የትግራይ ብልጽግና ፓርቲ ገለጸ። የህወሃት ቡድን በትግራይ ህዝብ ዘንድ ከፍተኛ ተቃውሞ እየገጠመው እንደሆነም ገልጿል።
የፓርቲው ጽህፈት ቤት ኃላፊ አቶ ነቢዩ ስሁል ለኢዜአ እንደገለጹት፤ የህወሃት አገዛዝ በዘር ፖለቲካ ውስጥ የተነከረ ህዝብን በመከፋፈልና ሰዎችን በማጥቃት ላይ የተመሰረተ ነው።
የትግራይ ህዝብ በህወሃት ምክንያት አማራጭ የፖለቲካ ሃሳብ እንዳያንጸባርቅ ጫና እየተደረገበት እንደሚገኝ የተናገሩት አቶ ነብዩ፤ ህዝቡ አማራጭ ሃሳብ ሊቀርብለት ይገባል ሲሉ ገልጸዋል።
የብልጽግና ፓርቲ ይህ እውን እንዲሆንና ህዝቡ አማራጭ የፖለቲካ ሃሳብ እንዲኖረውና ዴሞክራሲ እንዲሰፍን እየሰራ እንደሚገኝ አመልክተዋል።
”ህወሃት ህዝብን በመከፋፈል ሰዎችን በማጥቃትና ተገዳዳሪ ሃሳብን በመጨፍለቅ የራሱን ስልጣን ለማስረዘም የሚንቀሳቀስ ነው” ብለዋል።
“ህወሃት ህዝብን እስከ መንደር ድረስ በመከፋፈል ጸረ-አንድነት አቋም ያለው ጠባብ ሃይል ነው” ያሉት፤ አቶ ነቢዩ “ህዝብን በመከፋፈል ለአገዛዙ ምቹ ሁኔታ በመፍጠር የቡድናዊ ጥቅሙን ለማርካት ይንቀሳቀሳል” ብለዋል።
“የህወሃት አገዛዝ በሂደት ተለውጦ ዴሞክራሲያዊ ይሆናል” የሚል እምነት በህዝቡ ውስጥ እንደነበረ ያወሱት አቶ ነብዩ፤ በአሁኑ ወቅት በአገዛዙ ላይ ተስፋ የቆረጠው ህዝብ እምቢተኝነቱን እየገለጸ ነው ብለዋል።
በአፈና የሚያምነው የህወሃት ቡድን በትግራይ እየተቀጣጠለ ያለውን ህዝባዊ እምቢተኝነት ለማፈን እየሰራ መሆኑንም አመልክተዋል። ይህም ቢሆን ግን ህዝቡ ማሸነፉ አይቀሬ ነው ሲሉ ገልጸዋል።
የህወሃት ማዕከላዊ ኮሚቴ ከሰሞኑ ያወጣው መግለጫ ከህዝብ ጥቅም ጋር የሚጋጭና ስልጣንን ለማራዘም የተደረገ መፍጨርጨር ነው ብለዋል፡፡ 
የብልጽግና ፓርቲን በአምባገነንት መክሰስ ከሞራልም ሆነ ከሌሎች መርሆች አንጻር ሲታይ ቡድኑ የከፋ ተስፋ መቁረጥ ውስጥ መግባቱን የሚያሳይ ነው ሲሉም ተናግረዋል።
”ህወሃት ስለአምባገነንነት አንስቶ ሌላውን ለመንቀፍ አንዳችም የሞራል ልዕልና የለውም” ያሉት የፓርቲው ጽህፈት ቤት ሃላፊ፤ ”ትልቁ የአምባገነን ሥርዓት የህወሃት ሥርዓት ነው” ብለዋል።
የህወሃት አገዛዝ በኢትዮጵያ ያለውን የልማት፣ የዴሞክራሲና የመልካም አስተዳደር ግንባታ የሚያደናቅፍ ቡድን እንደሆነ የተናገሩት አቶ ነቢዩ፤ የኢትዮጵያ ህዝብ ይህንን ኃይል ለመዋጋት የሚደረገውን ትግል እንዲያግዝ ጥሪ አቅርበዋል።አዲስ ዘመን ግንቦት 27/2012